b'\n_START_ARTICLE_\nOttaviano Petrucci\n_START_SECTION_\nBiografia\n_START_PARAGRAPH_\nVa n\xc3\xa9ixer a Fossombrone i probablement es va educar a Urbino. Al voltant de 1490 es va traslladar a Ven\xc3\xa8cia on va obtenir el privilegi d\'imprimir m\xc3\xbasica. El 1501 va produir el seu primer llibre de m\xc3\xbasica amb el t\xc3\xadtol Harmonice Musices Odhecaton, (anomenat sovint com "Odhecaton") que cont\xc3\xa9 les primeres 96 peces de m\xc3\xbasica polif\xc3\xb2nica impresa. En els anys seg\xc3\xbcents va continuar perfeccionant la seva t\xc3\xa8cnica, produint noves edicions i reimpressions, cada pocs mesos, fins al 1509, quan va ser interrompuda la seva activitat per causa de la guerra de la Lliga de Cambrai contra Ven\xc3\xa8cia. Llavors va tornar a Fossombrone, on va reprendre les seves activitats com impressor._NEWLINE_Essent Fossombrone dins dels estats papals, Petrucci va sol\xc2\xb7licitar una patent al papa per al dret exclusiu d\'imprimir m\xc3\xbasica, que li fou concedida durant uns quants anys; tanmateix el papa li rescind\xc3\xad la patent al fracassar en la produici\xc3\xb3 de m\xc3\xbasica per a teclat, concedint-lo a canvi a un dels competidors de Petrucci a Roma. Posteriorment Andrea Antico, el competidor que va obtenir el privilegi d\'impressi\xc3\xb3 de Petrucci, tamb\xc3\xa9 es va fer c\xc3\xa0rrec del seu negoci d\'impressi\xc3\xb3 a Ven\xc3\xa8cia el 1520. Durant els anys 20 sembla que Petrucci es guanyava la vida gestionant una f\xc3\xa0brica de paper. _NEWLINE_En 1536 va tornar a Ven\xc3\xa8cia a inst\xc3\xa0ncies de les autoritats civils venecianes, i els va ajudar en la impressi\xc3\xb3 de textos grecs i llatins.\n_START_SECTION_\nProducci\xc3\xb3\n_START_PARAGRAPH_\nEs coneixen un total de 61 publicacions de m\xc3\xbasica de Petrucci. El per\xc3\xadode m\xc3\xa9s fruct\xc3\xadfer va ser el per\xc3\xadode compr\xc3\xa8s entre 1501 i 1509, durant el qual va publicar els tres volums de la Odhecaton, 16 llibres de misses, cinc llibres de motets, 11 antologies de frottole i sis llibres de m\xc3\xbasica per lla\xc3\xbct. L\'\xc3\xbaltima publicaci\xc3\xb3 \xc3\xa9s del 1520. _NEWLINE_Tot i que Petrucci no fou el primer a imprimir m\xc3\xbasica - un cert nombre d\'obres lit\xc3\xbargiques foren impreses amb xilografia abans de 1500, el primer el Gradual de Constan\xc3\xa7a, impr\xc3\xa8s el 1473, - Petrucci fou el primer a utilitzar car\xc3\xa0cters m\xc3\xb2bils, el primer a imprimir en quantitat, i el primer a imprimir la m\xc3\xbasica polif\xc3\xb2nica que era l\'estil predominant a l\'\xc3\xa8poca._NEWLINE_La t\xc3\xa8cnica de Petrucci exigia tres impressions; cada full de m\xc3\xbasica passa a trav\xc3\xa9s de les premses una vegada per als pentagrames, una vegada per a la m\xc3\xbasica, i una vegada per al text. Petrucci aconsegu\xc3\xad un gran \xc3\xa8xit en aquesta empresa; les seves publicacions s\xc3\xb3n molt exactes i molt ben executades. Tanmateix, altres impressors que van utilitzar aquest m\xc3\xa8tode podien descompensar lleugerament les diferents impressions, ocasionant que les notes que s\'imprimissin massa amunt o massa avall del pentagrama, dificultant la correcta lectura per part dels int\xc3\xa8rprets. El m\xc3\xa8tode de Petrucci fou aviat substitu\xc3\xaft per les innovacions atribu\xc3\xafdes a Pierre Attaignat o Attaignant, que desenvolup\xc3\xa0 i popularitz\xc3\xa0 el m\xc3\xa8tode d\'impressi\xc3\xb3 \xc3\xbanica el 1528.'